En forklaring om at være blevet passivt skæv holdt ikke i Højesteret, som fratager mandens kørekort i tre år

En mand følte sig så uretfærdigt behandlet, da han blev frakendt kørekortet i tre år på grund af hashkørsel, at han ankede sagen hele vejen til Højesteret.

Han havde nemlig ikke røget hash, forklarede hans forsvar, Jens Rysgaard i Højesteret.

I stedet havde han to dage inden besøgt en erotikmesse, hvor der blev røget hash i de opsatte rygekabiner.

- Jeg havde ingen idé om, at det ville være i mit blod, når jeg ikke selv røg hash, men blot stod ved siden af nogen, der gjorde, forklarer JC i dag til Ekstra Bladet.

Familiefaren vil ikke stå frem med sit fulde navn, men Ekstra Bladet er bekendt med hans identitet.

Det er dog ligegyldigt, om man er blevet passivt påvirket eller ej. Det er ens eget ansvar ikke at køre bil i narkopåvirket tilstand, fastslår Højesteret onsdag. Retten stadfæster derved Østre Landsrets dom.

- Højesteret fandt, at tiltalte havde handlet uagtsomt ved med viden om sin massive udsættelse for andres hashrygning at have ført bil, står det skrevet i Højesterets domsafsigelse.

'Mit eksistensgrundlag er væk'

- Jeg føler ikke, at der er retfærdighed til. Mit eksistensgrundlag er væk. Mit job som kørende sælger er væk, og jeg kan ikke længere køre min søn til fodbold, fortæller JC.

Forud for retssagen fortalte anklager, Lise Miller, at man hos anklagemyndigheden mere og mere hyppigt støder på forklaringer om passiv hashpåvirkning, og at man savner en rettesnor for, om denne forklaring kan anses som gyldig, da bevisbyrden i så fald skal hæves.

- Den her sag kommer til at få stor betydning for, hvordan lignende sager bliver behandlet fremover, fortalte Lise Willer.

Narkokørsler eksploderet

Antallet af sigtede for narkopåvirket kørsel er eksploderet de seneste år.

Sidste år sigtede politiet 5259 bilister for narkokørsel, og det er næsten halvt så mange som antallet af sigtede spritbilister.

I 2011 optrådte 15 tilfælde af narkokørsel.

De flere sigtelser skyldes blandt andet et narkometer, som politiet tog i brug i 2013.

Ifølge politiet er det nu blevet markant lettere at påvise narkopåvirkning.

Narkometeret usikkert og udskældt

Instrumentet påviser ikke nødvendigvis en narkopåvirkning, men blot at der er en tilstedeværelse af et stof.

Seniorforsker ved DTU-transport, Inger Marie Bernhoft, har medvirket i en større europæisk undersøgelse af risikoen ved indtagelse af alkohol og ulovlige stoffer i trafikken.

- Bagatelgrænsen er sat et sted, hvor man med sikkerhed kan sige, at prøven er positiv. Men det er ingen garanti for, at der er tale om en påvirkning, der øger risikoen for uheld i trafikken, har Inger Marie Bernhoft tidligere udtalt til Dagbladet Information.

Det var først i 2007, at Danmark satte grænser for, hvor meget sløvende medicin eller euforiserende stof, bilister må have i blodet.